Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τη δημιουργία της διευκόλυνσης ταχείας αντίδρασης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

ΔΙΕΥΚΟΛΥΝΣΗ ΤΑΧΕΙΑΣ ΑΝΤΙΔΡΑΣΗΣ

ΙΣΤΟΡΙΚΟ

1. Έπειτα από την έναρξη ισχύος της Συνθήκης του Άμστερνταμ, η Ένωση επεδίωξε να καθιερώσει γρήγορα την Κοινή Ευρωπαϊκή Πολιτική Ασφάλειας και Άμυνας (ΕΠΑΑ). Το Ευρωπαϊκό Συμβούλιο της Κολωνίας, τον Ιούνιο του 1999 καθιέρωσε τις κατευθυντήριες γραμμές της. Το Ευρωπαϊκό Συμβούλιο του Ελσίνκι, τον Δεκέμβριο του 1999 σημείωσε σημαντικές προόδους καθιερώνοντας έναν "κύριο στρατιωτικό σκοπό". Σήμερα διεξάγονται εργασίες για να επιτευχθεί αυτός ο σκοπός, να καθιερωθούν οι απαιτούμενες δομές και να συμφωνηθούν τρόποι συνεργασίας με τις χώρες μη μέλη της ΕΕ και με το ΝΑΤΟ.

2. Το Ευρωπαϊκό Συμβούλιο του Ελσίνκι θέσπισε επίσης ένα σχέδιο δράσης για την μη στρατιωτική διαχείριση των κρίσεων, συμπληρώνοντας το στρατιωτικό έγγραφο που καλούσε την Ένωση, μεταξύ άλλων, να "βελτιώσει και χρησιμοποιήσει αποτελεσματικότερα τα μέσα που διαθέτει για την πολιτική διαχείριση των κρίσεων, στην οποία η Ένωση και τα κράτη μέλη έχουν ήδη σημαντική πείρα. Ιδιαίτερη προσοχή θα δοθεί στην ικανότητα ταχείας αντίδρασης". Σε άλλο σημείο, το έγγραφο συνιστούσε "μηχανισμούς ταχείας χρηματοδότησης, για παράδειγμα τη δημιουργία από την Επιτροπή ενός Ταμείου Ταχείας Αντίδρασης". Το πρόσφατο Ευρωπαϊκό Συμβούλιο της Λισσαβόνας εξέφρασε την ικανοποίησή του για την προκαταρκτική έκθεση της Προεδρίας όσον αφορά την εφαρμογή των συμπερασμάτων του Ελσίνκι λαμβάνοντας υπό σημείωση ότι η Επιτροπή θα παρουσιάσει προσεχώς πρόταση σχετικά με την καθιέρωση ενός τέτοιου μηχανισμού ταχείας χρηματοδότησης.

3. Οι πρόσφατες συγκρούσεις στην Αφρική, τα Βαλκάνια ή τον Καύκασο, έδειξαν ότι η ΕΕ διέθετε ένα ευρύ φάσμα ανθρωπιστικού, οικονομικού, δημοσιονομικού και πολιτικού δυναμικού. Η Κοινότητα έχει ευθύνη, στο πλαίσιο του Πρώτου Πυλώνα, σε πολλούς από αυτούς τους τομείς στους οποίους περιλαμβάνονται η ελάφρυνση των οικονομικών κρίσεων, οι εργασίες στον τομέα των δικαιωμάτων του ανθρώπου, η παρακολούθηση των εκλογών, η ενίσχυση των θεσμών, η στήριξη στα μέσα ενημέρωσης, η διαχείριση των συνόρων, οι ανθρωπιστικές αποστολές, οι επιχειρήσεις άρσης ναρκοπεδίων, η κατάρτιση και ο εξοπλισμός της αστυνομίας, η έκτακτη πολιτική βοήθεια, η αποκατάσταση, η ανασυγκρότηση, η ειρηνοποίηση, η αποστράτευση και επανεγκατάσταση του στρατιωτικού προσωπικού και η μεσολάβηση. Το πρόβλημα είναι ότι, παρά την ύπαρξη αυτών των πόρων, και παρά τις καλές προσπάθειες που κατέβαλε η ECHO, η ΕΕ δεν ήταν σε θέση να τους χρησιμοποιήσει πάντοτε αρκετά γρήγορα ή αποτελεσματικά.

4. Τα διαθέσιμα κεφάλαια της ΕΕ στο πλαίσιο της ΚΕΠΠΑ εξασφαλίζουν ταχεία χρηματοδότηση δράσεων αυστηρά πολιτικών, διπλωματικών και σχετιζομένων με την ασφάλεια. Η δημιουργία της μονάδας πολιτικού σχεδιασμού και έγκαιρης προειδοποίησης (Πολιτική Μονάδα), που έχει τεθεί υπό την αιγίδα του Ύπατου Εκπροσώπου της ΚΕΠΠΑ, ενίσχυσε την ικανότητα του Συμβουλίου να καθορίζει και να συντονίζει τις κατάλληλες απαντήσεις σε καταστάσεις κρίσεων. Αλλά χρειάζονται διαφορετικές χρηματοδοτικές διευκολύνσεις για να στηρίξουν τις ευρύτερες πολιτικές παρεμβάσεις που ανταποκρίνονται σε ανησυχίες όσον αφορά την ασφάλεια και που μπορούν επίσης να γίνουν σε καταστάσεις κρίσεων. Οι διευκολύνσεις αυτές πρέπει να προσαρμόζονται τελείως στις ειδικές απαιτήσεις για την πρόληψη και τη διαχείριση των κρίσεων. Πριν απ'όλα, πρέπει να μπορούν να κινητοποιούνται γρήγορα και να είναι ευέλικτες.

5. Η πρόταση της Επιτροπής για κανονισμό του Συμβουλίου που θα δημιουργεί τη Διευκόλυνση Ταχείας Αντίδρασης που προτείνεται στην παρούσα ανακοίνωση, η οποία ζητήθηκε ρητά από τους επικεφαλής κρατών και κυβερνήσεων της ΕΕ, ανταποκρίνεται σε αυτή την απαίτηση ενισχύοντας συγχρόνως τις αποφάσεις των κοινοτικών μέσων και επιτρέποντας στην Κοινότητα να προσφεύγει σ' αυτά σε περίπτωση ανάγκης. Πράγματι, αυτός ο σχετικά περιορισμένος μηχανισμός στηρίζεται στα πεδία παρέμβασης που καθορίζουν οι υπάρχοντες κοινοτικοί κανονισμοί καθώς και σε ορθά προσδιορισμένες τεχνικές του προϋπολογισμού και σε λειτουργικές μεθόδους και μεθόδους για τη λήψη αποφάσεων. Μ' αυτόν τον τρόπο εντείνει τη συμμετοχή της Κοινότητας στην ΕΠΑΑ και προβλέπει ένα σύνολο ταχέων και συγκεκριμένων μέτρων σε στενό συντονισμό με τις εργασίες της Πολιτικής Μονάδας και τα όργανα του Συμβουλίου που έχουν αναλάβει τη διαχείριση των κρίσεων.

6. Η Διευκόλυνση Ταχείας Αντίδρασης, που δεν θα περιορίζεται από γεωγραφική άποψη, θα χρησιμοποιηθεί σε καταστάσεις που απαιτούν :

*Ταχεία παρέμβαση σε καταστάσεις εμφανιζόμενων κρίσεων, κρίσεων ή συγκρούσεων ή για την αντιμετώπιση των άμεσων αναγκών μετά από συγκρούσεις.

*Παρεμβάσεις σύντομης διάρκειας. Αν οι δράσεις δεν μπορούν να ολοκληρωθούν εντός της περιορισμένης προθεσμίας που έχει δοθεί για τις παρεμβάσεις της Διευκόλυνσης Ταχείας Αντίδρασης, θα πρέπει να αντικατασταθούν με κανονικές δραστηριότητες που έχουν αναληφθεί στο πλαίσιο των υφιστάμενων γεωγραφικών ή θεματικών προγραμμάτων ή να ενσωματωθούν σε αυτές τις δραστηριότητες.

*Έναν συνδυασμό μέσων (π.χ. αποστολή ειδικού απεσταλμένου με παράλληλη διάθεση τεχνογνωσίας στο επίπεδο της πολιτικής αστυνομίας και των μέτρων προστασίας των πολιτών).

Η ΔΙΕΥΚΟΛΥΝΣΗ ΤΑΧΕΙΑΣ ΑΝΤΙΔΡΑΣΗΣ ΩΣ ΣΥΜΠΛΗΡΩΜΑΤΙΚΟΣ ΜΗΧΑΝΙΣΜΟΣ

7. Η ικανότητα της Κοινότητας να αναλάβει πλήρως το ρόλο του συμπαίκτη στον τομέα της ΕΠΑΑ θα απαιτήσει σημαντικές αλλαγές στις δομές και διαδικασίες εργασίας για να βελτιωθεί η ικανότητά μας ταχείας και ευέλικτης δράσης. Η δημιουργία της Διευκόλυνσης Ταχείας Αντίδρασης είναι μία από αυτές. Θα χρειαστούν περαιτέρω μέτρα για να απλοποιηθεί η διαχείριση των υφιστάμενων προγραμμάτων, να βελτιωθεί ο εσωτερικός συντονισμός και να ενισχυθούν οι ικανότητες σχεδιασμού για να προωθηθεί μια προορατικότερη συνεισφορά της Επιτροπής στη δράση της ΕΕ όσον αφορά την πρόληψη των συγκρούσεων.

8. Η διευκόλυνση ταχείας αντίδρασης θα δράσει ως εκ τούτου ως συμπληρωματικό μέσο για τις ανθρωπιστικές παρεμβάσεις, και άλλα μέσα που μπορούν να χρησιμοποιηθούν σε κατάσταση κρίσης ή μετά από συγκρούσεις, συνοδεύοντας τη δράση αρωγής και δίνοντας το προβάδισμα στην αποκατάσταση και στην ανάπτυξη. Θα καλύψει ένα κενό στο υπάρχον φάσμα των μέτρων που θα είναι βραχυπρόθεσμα διαθέσιμα σε καταστάσεις κρίσης διασφαλίζοντας ταχείες παρεμβάσεις και προετοιμάζοντας το έδαφος για τα μέτρα που θα ληφθούν στο πλαίσιο των κανονικών μέσων, που ενδέχεται να διαδεχθούν αργότερα αυτές τις παρεμβάσεις.

9. Αυτή η προσέγγιση θα εκφραστεί επίσης με μια ελαφρά δομή που θα εγκαταστήσει η Επιτροπή για να διαχειριστεί την Διευκόλυνση Ταχείας Αντίδρασης από κοινού με τον μηχανισμό συντονισμού που συνδέεται με τα καθήκοντα διαχείρισης των πολιτικών κρίσεων. Η εν λόγω δομή θα παράσχει στις υπάρχουσες γεωγραφικές και θεματικές υπηρεσίες στήριξη εξειδικευμένου χαρακτήρα, όπως συντονισμό, βοήθεια στη διεξαγωγή διαδικασιών και πληροφόρηση. Σε καταστάσεις κρίσης θα προετοιμάζει μαζί με αυτές αποφάσεις και δράσεις αντλώντας από την εξειδικευμένη γεωγραφική ή θεματική τεχνογνωσία τους και με πλήρη σεβασμό των συμφερόντων και προτεραιοτήτων της ΕΕ.

10. Για να εξασφαλιστεί η συνέπεια στη συνολική προσέγγιση της Ένωσης και για να μεγιστοποιηθεί η συμπληρωματικότητα με τη δράση των κρατών μελών, θα ενισχυθούν ο τρέχων στενός συντονισμός και η διάδραση με το κέντρο της κατάστασης στην πολιτική μονάδα της Γενικής Γραμματείας του Συμβουλίου. Αυτό θα εξασφαλίσει τη συνοχή και τη συμπληρωματικότητα κατά τις φάσεις προετοιμασίας, λήψης αποφάσεων και λειτουργίας.

11. Τις δράσεις που έχουν αναληφθεί στο πλαίσιο των υφιστάμενων προγραμμάτων θα διαχειρίζονται οι δομές που ήδη υπάρχουν για το σκοπό αυτό, αλλά η Διευκόλυνση Ταχείας Αντίδρασης και η μονάδα διαχείρισης των κρίσεων της Επιτροπής θα διευκολύνουν την πρόωρη παρέμβαση και τη γενική συνοχή. Για το σκοπό αυτό, η Μονάδα θα βρίσκεται επίσης σε στενή επαφή, σε όλα τα στάδια της διαχείρισης της κρίσης με την ECHO, λαμβάνοντας υπόψη την ανάγκη να εξασφαλίσει την πλήρη αυτονομία της.

12. Κατά συνέπεια θα χρειαστεί συμπληρωματικό ανθρώπινο δυναμικό για να διαχειριστεί αυτόν τον μηχανισμό συντονισμού εντός της Επιτροπής και για να εξασφαλίσει την ομαλή διάδραση με τις δομές διαχείρισης της κρίσης του Συμβουλίου. Το μεγαλύτερο μέρος αυτού του δυναμικού, ωστόσο, θα παραμείνει στις υπάρχουσες υπηρεσίες, για να χρησιμοποιηθεί μόνον σε καταστάσεις κρίσης που σχετίζονται με την εξειδικευμένη τεχνογνωσία. Αυτή η νέα μονάδα διαχείρισης των κρίσεων θα χρησιμεύσει για να προετοιμάζει και, σε εποχή κρίσεων, να συντονίζει την ταχεία δράση. Το επιπλέον δυναμικό που απαιτείται για την εφαρμογή και διαχείριση της Διευκόλυνσης Ταχείας Αντίδρασης και της μονάδας διαχείρισης των κρίσεων σε μόνιμη βάση περιορίζεται επομένως στο ελάχιστο.

13. Το σχέδιο για τη Διευκόλυνση Ταχείας Αντίδρασης είναι συμπληρωματικό της γραμμής του προϋπολογισμού για την ΚΕΠΠΑ που στηρίζει τις αυστηρά διπλωματικές δράσεις ή δράσεις για την ασφάλεια στον τομέα της πρόληψης και της διαχείρισης καθώς και σε τομείς όπως η μη διάδοση των όπλων και ο αφοπλισμός. Μέχρι σήμερα ήταν συχνά δύσκολο να κινητοποιηθούν τα κοινοτικά μέσα αρκετά γρήγορα. Αυτό πολλές φορές προκάλεσε άσκοπη και άχρηστη ασυμφωνία στην εξωτερική δράση της ΕΕ. Η Διευκόλυνση Ταχείας Αντίδρασης θα επιτρέψει την ταχεία κινητοποίηση των κοινοτικών μέσων πέραν της ανθρωπιστικής βοήθειας για την επιδίωξη των κοινών στόχων.

14. Η διαφορά μεταξύ της Υπηρεσίας Ανθρωπιστικής Βοήθειας της Ευρωπαϊκής Κοινότητας (ECHO) και του σχεδίου κανονισμού για τη Διευκόλυνση Ταχείας Αντίδρασης έγκειται στις διαφορετικές αποστολές τους. Η ECHO παρέχει ανθρωπιστική βοήθεια στα θύματα των καταστροφών που προκαλεί ο άνθρωπος ή η φύση, βασικά μέσω της παροχής αγαθών (τροφή, κατάλυμα, κλπ.). Επικεντρώνεται στην ατομική πλευρά, είναι πολιτικά ουδέτερη και αποβλέπει αποκλειστικά στην ανακούφιση των ανθρώπινων συμφορών. Η Διευκόλυνση Ταχείας Αντίδρασης θα παρέχει πόρους για επείγουσες ενέργειες όσον αφορά τη διαχείριση των κρίσεων και την πρόληψη των συγκρούσεων που συνδέονται με τη συνολική εξωτερική πολιτική και πολιτική ασφάλειας της Ένωσης. Αποτελεί ένα στοιχείο των ικανοτήτων διαχείρισης των κρίσεων που διαθέτει η Ένωση. Κανονικά θα πρέπει να λειτουργεί μέσω παροχής υπηρεσιών (αστυνομία, παρακολούθηση, άρση ναρκοπεδίου, αφοπλισμός) που μπορεί κατά περίπτωση να συνεπάγονται προμήθεια εξοπλισμού.

15. Η Επιτροπή θα αποφύγει κάθε επικάλυψη μεταξύ των δράσεων που χρηματοδοτούνται μέσω του σχεδίου κανονισμού για τη Διευκόλυνση Ταχείας Αντίδρασης και των προγραμμάτων που χρηματοδοτούνται από την ECHO. Εφόσον χρειαστεί, και για να εξασφαλιστεί η ασφάλεια των εργαζόμενων σε ανθρωπιστικά έργα, η Επιτροπή θα φροντίσει, με κατάλληλη διάδοση της πληροφόρησης, ώστε οι δικαιούχοι να καταλάβουν καλά ότι οι αρχές της ανθρωπιστικής βοήθειας είναι διαφορετικές από τις αρχές στις οποίες στηρίζονται οι δραστηριότητες που χρηματοδοτούνται από το σχέδιο κανονισμού για τη Διευκόλυνση Ταχείας Αντίδρασης.

ΔΙΑΤΑΞΕΙΣ ΤΟΥ ΣΧΕΔΙΟΥ ΠΡΟΤΑΣΗΣ ΤΗΣ ΕΠΙΤΡΟΠΗΣ ΓΙΑ ΚΑΝΟΝΙΣΜΟ ΤΟΥ ΣΥΜΒΟΥΛΙΟΥ

16. Ο κανονισμός που προτείνεται σήμερα βασίζεται στο άρθρο 308 (πρώην - 235) της συνθήκης ΕΚ. Το πεδίο εφαρμογής του καλύπτει κάθε κοινοτική παρέμβαση που σχετίζεται με μια κρίση η οποία διακυβεύει την ασφάλεια, συνοδεύοντας ή στηρίζοντας δραστηριότητες της ΕΕ στον τομέα της ΕΠΑΑ. Εάν οι δράσεις μπορούν να χρηματοδοτηθούν από άλλους μηχανισμούς της ΕΕ, ο κανονισμός μπορεί να εφαρμοστεί μόνον εφόσον η δράση είναι επείγουσα και χρονικά περιορισμένη και δεν μπορεί να διεξαχθεί με την απαιτούμενη ταχύτητα και συνοχή στο πλαίσιο των υπαρχόντων μέσων.

17. Η στήριξη βάσει του σχεδίου πρότασης της Επιτροπής για κανονισμό του Συμβουλίου περί δημιουργίας διευκόλυνσης ταχείας αντίδρασης θα λάβει τη μορφή είτε επιδότησης κατά 100%, είτε χρηματοδότησης σε συνδυασμό με άλλες δημόσιες πηγές.

18. Στους εταίρους που είναι επιλέξιμοι βάσει των όρων του σχεδίου κανονισμού μπορούν να περιλαμβάνονται εθνικές κυβερνήσεις και υπηρεσίες τους, περιφερειακοί και διεθνείς οργανισμοί και υπηρεσίες τους, μη κυβερνητικές οργανώσεις και δημόσιοι και ιδιωτικοί παράγοντες με κατάλληλη ειδικευμένη τεχνογνωσία και πείρα. Θα συναφθούν συμφωνίες-πλαίσιο με παράγοντες που θα προσδιοριστούν εκ των προτέρων και θα συμπληρωθούν με ταχείες κατάλληλες χρηματοδοτικές συμβάσεις μόλις εμφανιστεί η ανάγκη για συγκεκριμένη υπηρεσία.

19. Οι παρεμβάσεις που καλύπτονται από τον κανονισμό για τη Διευκόλυνση Ταχείας Αντίδρασης θα ανήκουν στην αρμοδιότητα της Επιτροπής. Η Επιτροπή θα βοηθείται από μία συμβουλευτική επιτροπή (επιτροπή κρίσης) που θα αποτελείται από αντιπροσώπους των κρατών μελών και θα προεδρεύεται από τον εκπρόσωπο της Επιτροπής. Είναι βασικό η διαδικασία της επιτροπής να μην καθυστερήσει αδικαιολόγητα ούτε να περιορίσει με άλλο τρόπο τις αποφάσεις για παρέμβαση σε ειδικές καταστάσεις κρίσεων στο πλαίσιο της Διευκόλυνσης Ταχείας Αντίδρασης. Ως εκ τούτου ο εσωτερικός κανονισμός της θα πρέπει να:

*Καθιερώσει απλές και ταχείες διαδικασίες λήψης αποφάσεων.

*Επιτρέπει ευελιξία στην εφαρμογή.

*Καθιερώσει τρόπους λογοδοσίας διαχείρισης για τα αποτελέσματα.

Η Επιτροπή θα δίνει αναφορά σχετικά με τις παρεμβάσεις και θα παρέχει τακτικά πληροφορίες στο Ευρωπαϊκό Κοινοβούλιο και το Συμβούλιο.

20. Κάθε μεμονωμένη παρέμβαση που θα χρηματοδοτείται από τη διευκόλυνση δεν μπορεί να υπερβαίνει τα 12 εκατ. ευρώ [1]. Η περίοδος εφαρμογής κάθε παρέμβασης δεν μπορεί να υπερβαίνει τους εννέα μήνες. Για τις συνεισφορές άνω των 5 εκατ. ευρώ θα ζητηθεί από την Επιτροπή να συμβουλεύεται τη συμβουλευτική επιτροπή. Κάτω από αυτό το ποσό η Επιτροπή θα εξουσιοδοτηθεί να λαμβάνει αποφάσεις χωρίς προηγούμενη διαβούλευση. Σ' αυτήν την περίπτωση θα ενημερώνει ωστόσο τη συμβουλευτική επιτροπή για κάθε σχετική απόφαση που θα λαμβάνεται.

[1] Το ανώτατο όριο των 12 εκατ. ευρώ που καθορίζεται για κάθε παρέμβαση υπολογίστηκε με βάση την πείρα των υπηρεσιών που εμπλέκονται σε ενέργειες αρωγής ή και διάσωσης.

2000/0081 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τη δημιουργία διευκόλυνσης ταχείας αντίδρασης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 308,

την πρόταση της Επιτροπής [2],

[2] ΕΕ C

τη γνώμη του Ευρωπαϊκού Κοινοβουλίου [3],

[3] ΕΕ C

Εκτιμώντας τα εξής:

(1) Ο στόχος της διατήρησης της ειρήνης και ελευθερίας αναφέρεται στο προοίμιο της συνθήκης για την ίδρυση της Ευρωπαϊκής Κοινότητας.

(2) Η Κοινότητα ανησυχεί επειδή η επέκταση των κρίσεων που επηρεάζουν την πολιτική και κοινωνική σταθερότητα και ασφάλεια διακυβεύει όχι μόνο τη διεθνή ειρήνη και ασφάλεια αλλά και τις αρχές της ελευθερίας, της δημοκρατίας, του σεβασμού των ανθρωπίνων δικαιωμάτων και τις θεμελιώδεις ελευθερίες καθώς και τους κανόνες δικαίου.

(3) Προκειμένου να ενθαρρυνθεί η βιώσιμη οικονομική και κοινωνική ανάπτυξη χρειάζεται να προληφθούν η επέκταση ή η κλιμάκωση των κρίσεων και οι ένοπλες συγκρούσεις που προκύπτουν από αυτές.

(4) Τα συμπεράσματα του Ευρωπαϊκού Συμβουλίου του Ελσίνκι της 10ης και 11ης Δεκεμβρίου 1999, αναφέρουν ότι "θα καθιερωθεί ένας μη στρατιωτικός μηχανισμός διαχείρισης των κρίσεων για να συντονίζει και καθιστά αποτελεσματικότερους τους διάφορους πολιτικούς πόρους και μέσα, παράλληλα με τους στρατιωτικούς, που βρίσκονται στη διάθεση της Ένωσης και των κρατών μελών".

(5) Η έκθεση της προεδρίας για τη μη στρατιωτική διαχείριση των κρίσεων που επισυνάπτεται στα παραπάνω συμπεράσματα, εξηγεί περαιτέρω ότι "θα δημιουργηθούν μηχανισμοί ταχείας χρηματοδότησης όπως η δημιουργία από την Επιτροπή ενός Ταμείου Ταχείας Αντίδρασης για να επιτρέψουν την ταχεία παροχή χρηματοδότησης για τη στήριξη των δραστηριοτήτων της ΕΕ, να συμβάλουν σε ενέργειες που διεξάγουν άλλοι διεθνείς οργανισμοί και να χρηματοδοτήσουν, ενδεχομένως, δραστηριότητες των ΜKO".

(6) Χρειάζεται, για τη στήριξη των υπαρχόντων κοινοτικών προγραμμάτων που συνδέονται με τη συνεργασία με τρίτες χώρες, να αναληφθεί ταχεία και αποτελεσματική δράση ώστε η ασφάλεια και η σταθερότητα να εκπέμπονται πέραν των συνόρων της Ευρωπαϊκής Ένωσης οπότε οι ανθρώπινες ζωές και η σωματική ακεραιότητα των γυναικών και των ανδρών καθώς και ο σεβασμός της ανθρώπινης αλληλεγγύης εξαρτώνται από την παρέμβασή της.

(7) Χρειάζεται να αναπτυχθούν μηχανισμοί έγκαιρης ευαισθητοποίησης έναντι των κρίσεων και ταχείας ανταπόκρισης σ' αυτές με σκοπό να καθίσταται δυνατή η ταχεία διάθεση χρηματοδοτικών και άλλων πόρων ώστε να προλαμβάνεται η επέκταση ή η κλιμάκωση των κρίσεων και των ένοπλων συγκρούσεων που οφείλονται σ'αυτές.

(8) Σε καταστάσεις κρίσεων όπου διακυβεύεται η ασφάλεια είναι ανάγκη να καταστούν διαθέσιμοι, βραχυπρόθεσμα, επιταχυνόμενοι μηχανισμοί λήψης αποφάσεων για ειδικές και άμεσες παρεμβάσεις που περιορίζονται στο χρόνο και λειτουργούν, ενδεχομένως, ως πρόδρομοι των κανονικών κοινοτικών μέσων στα οποία μπορεί να μεταφερθεί αργότερα η δράση.

(9) Οι παρεμβάσεις της Κοινότητας πρέπει να ευθυγραμμίζονται με τις εξωτερικές δραστηριότητες της Ευρωπαϊκής Ένωσης ως σύνολο στο πλαίσιο των πολιτικών της όσον αφορά τις εξωτερικές σχέσεις, την ασφάλεια, την οικονομία, την κοινωνία και την ανάπτυξη.

(10) Δεν πρέπει να χρηματοδοτούνται, δυνάμει του παρόντος κανονισμού, οι δραστηριότητες που καλύπτονται από τον κανονισμό (ΕΚ) αριθ. 1257/96 του Συμβουλίου για την Υπηρεσία Ανθρωπιστικής Βοήθειας της Ευρωπαϊκής Ένωσης (ECHO) [4].

[4] EE L 163, 2.7.1996, σ. 1.

(11) Σύμφωνα με το άρθρο 2 της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [5], τα μέτρα εφαρμογής του παρόντος κανονισμού θα πρέπει να θεσπίζονται με τη διαδικασία της συμβουλευτικής επιτροπής που προβλέπεται από το άρθρο 3 της εν λόγω απόφασης.

[5] ΕΕ L 184, 17.7.1999, σ. 23.

(12) Χρειάζεται να εξασφαλιστούν η μεγαλύτερη δυνατή διαφάνεια κατά την εφαρμογή της τεχνικής βοήθειας της Κοινότητας και ο κατάλληλος έλεγχος της χρήσης των πιστώσεων.

(13) Η προστασία των οικονομικών συμφερόντων της Κοινότητας και η καταπολέμηση της απάτης και των ανωμαλιών πρέπει να αποτελούν αναπόσπαστο τμήμα του παρόντος κανονισμού.

(14) Η συνθήκη δεν προβλέπει, για την έκδοση του παρόντος κανονισμού, άλλες εξουσίες δράσης εκτός από εκείνες που αναφέρονται στο άρθρο 308,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Σκοπός του παρόντος κανονισμού είναι, με τη στήριξη των υπαρχόντων κοινοτικών προγραμμάτων σχετικά με τη συνεργασία με τις τρίτες χώρες, να θεσπίσει διαδικασίες για την καθιέρωση ενός ταχέως, αποτελεσματικού και ευέλικτου μηχανισμού (καλούμενου εφεξής: Διευκόλυνση Ταχείας Αντίδρασης), που θα ανταποκρίνεται σε καταστάσεις και απειλές κρίσεων και θα παρέχει άμεση χρηματοδότηση για μη πολεμικές δραστηριότητες που σχετίζονται με τις επείγουσες ενέργειες για τη διαχείριση των κρίσεων και την πρόληψη των συγκρούσεων. Στόχος είναι να ενισχύσει τη διεθνή ειρήνη και ασφάλεια, τις αρχές της ελευθερίας και της δημοκρατίας, τον σεβασμό των ανθρωπίνων δικαιωμάτων και των θεμελιωδών ελευθεριών, και το κράτος δικαίου, που αποτελούν τις βάσεις για την οικονομική και κοινωνική ανάπτυξη στις εν λόγω τρίτες χώρες.

2. Η Διευκόλυνση Ταχείας Αντίδρασης τίθεται σε λειτουργία σε περιπτώσεις καταστάσεων κρίσεων ή απειλές κρίσεων όπως αυξανόμενη βία που αποσταθεροποιεί τη δημόσια τάξη, παραβιάσεις της ειρήνης, έναρξη συγκρούσεων, ένοπλες συγκρούσεις, μαζικές μετακινήσεις πληθυσμών ή εξαιρετικές περιστάσεις που έχουν επιπτώσεις στην ασφάλεια και προκαλούν ανησυχίες γι'αυτήν ή περιβαλλοντικές καταστροφές που απειλούν την ασφάλεια και τη σταθερότητα.

3. Η Διευκόλυνση Ταχείας Αντίδρασης στηρίζεται στα πεδία των παρεμβάσεων που καθορίζουν οι υφιστάμενοι κοινοτικοί κανονισμοί, με εξαίρεση τον κανονισμό (ΕΚ) αριθ. 1257/96 για την ανθρωπιστική βοήθεια (εφεξής: κανονισμός ECHO). Η ειδική προστιθέμενη αξία του έγκειται στην ταχύτητα παρέμβασης σε καταστάσεις ισχυρής έντασης και στη δυνατότητα ανάμειξης των διαφόρων μέσων παρέμβασης για να επιτευχθεί μια συνολική και συνεπής δράση όσον αφορά τις επείγουσες καταστάσεις που έχουν σχέση με την ασφάλεια. Όταν οι δράσεις που προβλέπονται στον παρόντα κανονισμό εμπίπτουν στα πεδία άλλων κανονισμών, ο παρών κανονισμός εφαρμόζεται μόνον εάν:

(α) η δράση, με τον άμεσο χαρακτήρα και την καταλληλότητά της αποβλέπει στο να ανταποκριθεί στις πλέον επείγουσες ανάγκες ασφάλειας των κοινωνιών και των πληθυσμών των τρίτων χωρών.

(β) η δράση περιορίζεται χρονικά, σύμφωνα με τις διατάξεις του άρθρου 7.

Άρθρο 2

1. Οι κυριότεροι στόχοι των δράσεων βάσει της Διευκόλυνσης Ταχείας Αντίδρασης θα είναι, σε καταστάσεις κρίσεων ή απειλές κρίσεων, η διατήρηση ή η αποκατάσταση της δημόσιας τάξης και της ασφάλειας, η διευκόλυνση του διαλόγου, η συμφιλίωση και η μεσολάβηση μεταξύ των διαφόρων ομάδων μέσα σε μία κοινωνία και η καταπολέμηση κάθε παραβίασης των ανθρωπίνων δικαιωμάτων, κάθε διάκρισης ή βίας σε θέματα εθνοτικά, θρησκευτικά ή των δύο φύλων.

2. Oι παρεμβάσεις που χρηματοδοτούνται στο πλαίσιο του παρόντος κανονισμού μπορούν να περιλαμβάνουν οποιαδήποτε μη πολεμική δραστηριότητα αποβλέπει στο να αντικρούσει ή να επιλύσει καταστάσεις εμφανιζόμενων κρίσεων και σοβαρών απειλών ή εκρήξεων συγκρούσεων, όλα τα αναγκαία μέτρα στήριξης για το σχεδιασμό, την εφαρμογή, τον έλεγχο και την παρακολούθηση αυτών των παρεμβάσεων, και ιδίως τη διαχείριση της πληροφόρησης και της επικοινωνίας, την τεχνική βοήθεια και την κατάρτιση, την αγορά ή και την παράδοση των βασικών προϊόντων και εξοπλισμού, τα μέτρα που θα εξασφαλίσουν την ασφάλεια των μεταφορών και όλες τις διοικητικές δαπάνες που έχουν σχέση με αυτά τα μέτρα, καθώς και τα μέτρα που είναι αναγκαία για να ενισχυθεί ο συντονισμός της Κοινότητας με τα κράτη μέλη και τους άλλους χορηγούς, τις διεθνείς οργανώσεις, τους μη κυβερνητικούς οργανισμούς (εφεξής: ΜΚΟ) και τους αντιπροσώπους τους.

3. Αν οι δράσεις είναι επιλέξιμες για χρηματοδότηση στο πλαίσιο ECHO, χρηματοδοτούνται δυνάμει του κανονισμού (ΕΚ) αριθ. 1257/96. Σε ιδιαίτερες καταστάσεις ασφάλειας και διαχείρισης των κρίσεων, η Επιτροπή μπορεί να αποφασίζει ότι η παρέμβαση της Διευκόλυνσης Ταχείας Αντίδρασης είναι καταλληλότερη αν συνδυαστεί με την δράση ECHO. Παρά το ότι στις περιπτώσεις αυτές διατηρείται σαφής κατανομή των καθηκόντων μεταξύ της Διευκόλυνσης Ταχείας Αντίδρασης και της ECHO, τόσο στα κεντρικά γραφεία όσο και επιτόπου, εγκαθιδρύεται στενός συντονισμός για να επιτευχθεί η καλύτερη δυνατή γενική συνοχή και να εξασφαλιστεί η ασφάλεια των εργαζομένων σε ανθρωπιστικές υπηρεσίες.

Άρθρο 3

1. Η κοινοτική χρηματοδότηση βάσει του παρόντος κανονισμού λαμβάνει τη μορφή μη επιστρεπτέων επιδοτήσεων.

2. Οι παρεμβάσεις που αναφέρονται στον παρόντα κανονισμό απαλλάσσονται από φόρους, τέλη και δασμούς.

Άρθρο 4

1. 'Οσον αφορά την εφαρμογή, οι εταίροι που είναι επιλέξιμοι βάσει του παρόντος κανονισμού μπορούν να περιλαμβάνουν εθνικές αρχές και τις υπηρεσίες τους, περιφερειακούς και διεθνείς οργανισμούς και τις υπηρεσίες τους, ΜΚΟ και δημόσιους και ιδιωτικούς φορείς με την κατάλληλη τεχνογνωσία και πείρα.

2. Η Επιτροπή μπορεί να συνάπτει συμφωνίες-πλαίσιο με ενδιαφερόμενες κυβερνητικές υπηρεσίες, διεθνείς οργανισμούς, ΜΚΟ και ιδιωτικούς ή δημόσιους φορείς με βάση την ικανότητά τους να παρεμβαίνουν γρήγορα σε διαχείριση των κρίσεων. Σε καταστάσεις όπου χρειάζεται μοναδική προσωπική εμπειρογνωμοσύνη, ή όπου η αξιοπιστία της ενέργειας και η εμπιστοσύνη των μερών συνδέεται με συγκεκριμένο πρόσωπο, όπως μπορεί να συμβαίνει σε περίπτωση της διαμεσολάβησης, διαιτησίας ή παροχής συμβουλών, η Επιτροπή δύναται να υπογράφει συμβάσεις με μεμονωμένους οργανισμούς ή και φορείς ακόμη και αν δεν έχει προηγουμένως συναφθεί συμφωνία-πλαίσιο.

3. Μετά τη λήψη χρηματοδοτικής απόφασης από την Επιτροπή σύμφωνα με το άρθρο 5 και μόλις είναι πρακτικά δυνατόν, συνάπτεται χρηματοδοτικό πρωτόκολλο με ΜΚΟ, ιδιωτικούς ή δημόσιους φορείς που έχουν επιλεγεί για να διεξαγάγουν την παρέμβαση, βάσει των διατάξεων των αντίστοιχων συμφωνιών-πλαίσιο.

4. Οι μη κυβερνητικοί οργανισμοί που είναι επιλέξιμοι για συμφωνίες χρηματοδότησης με σκοπό την εφαρμογή των παρεμβάσεων δυνάμει του παρόντος κανονισμού πληρούν τα ακόλουθα κριτήρια:

(α) είναι αυτόνομες μη κερδοσκοπικές οργανώσεις,

(β) έχουν την κύρια έδρα τους σε ένα κράτος μέλος ή στην τρίτη χώρα που λαμβάνει την κοινοτική ενίσχυση.

Κατ' εξαίρεση, η κύρια έδρα τους μπορεί να βρίσκεται σε άλλη τρίτη χώρα.

5. Κατά τον καθορισμό της καταλληλότητας ενός ιδιωτικού φορέα ή ενός ΜΚΟ για κοινοτική χρηματοδότηση, λαμβάνονται υπόψη οι ακόλουθοι παράγοντες:

(α) οι ικανότητές τους για διοικητική και χρηματοδοτική διαχείριση.

(β) η τεχνική και υλικοτεχνική ικανότητά τους σε σχέση με τον επείγοντα χαρακτήρα των σχεδιαζόμενων ενεργειών.

(γ) η πείρα τους στον εν λόγω τομέα.

(δ) η προθυμία τους να συμμετάσχουν, εφόσον χρειαστεί, σε οποιοδήποτε σύστημα ειδικού συντονισμού που θα τεθεί σε εφαρμογή στο πλαίσιο της εν λόγω παρέμβασης.

(ε) το ιστορικό τους και οι εγγυήσεις που παρέχουν ως προς την αμεροληψία τους κατά την εφαρμογή των καθηκόντων που τους ανατίθενται.

6. Η Επιτροπή ενημερώνει την επιτροπή που συνιστάται βάσει του άρθρου 8 για την επιλογή του φορέα εφαρμογής και τους λόγους που την οδήγησαν σ' αυτή την επιλογή.

Άρθρο 5

Οι παρεμβάσεις που καλύπτονται από τον παρόντα κανονισμό αποφασίζονται από την Επιτροπή σύμφωνα με τις διαδικασίες που καθορίζονται στον παρόντα κανονισμό.

Εφαρμόζονται από την Επιτροπή σύμφωνα με τις ισχύουσες διαδικασίες του προϋπολογισμού και άλλες διαδικασίες, περιλαμβανομένης και της διαδικασίας που καθορίζεται στα άρθρα 116 και 118 του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.

´Αρθρο 6

1. Όλες οι συμφωνίες χρηματοδότησης ή συμβάσεις που συνάπτονται βάσει του παρόντος κανονισμού προβλέπουν τη διεξαγωγή επιτόπιων ελέγχων από την Επιτροπή, την Ευρωπαϊκή Υπηρεσία Καταπολέμησης της Απάτης και το Ελεγκτικό Συνέδριο σύμφωνα με τους ισχύοντες κανόνες.

2. Η Επιτροπή μπορεί να πραγματοποιήσει επιτόπιους ελέγχους και επιθεωρήσεις σύμφωνα με τον κανονισμό (ΕΚ) αριθ. 2185/96 του Συμβουλίου [6]. Τα μέτρα που λαμβάνει η Επιτροπή προβλέπουν κατάλληλη προστασία των οικονομικών συμφερόντων της Κοινότητας σύμφωνα με τον κανονισμό (ΕΚ) αριθ. 2988/95 του Συμβουλίου [7].

[6] ΕΕ L 292, 15.11.1996, σ. 2.

[7] ΕΕ L 312, 23.12.1995, σ. 1.

Άρθρο 7

1. Καμία μεμονωμένη παρέμβαση που χρηματοδοτείται δυνάμει του παρόντος κανονισμού δεν δύναται να λαμβάνει κοινοτική συνεισφορά υπερβαίνουσα τα 12 εκατ. ευρώ.

2. Η περίοδος εφαρμογής κάθε παρέμβασης βάσει του παρόντος κανονισμού δεν μπορεί να υπερβαίνει περιορισμένη διάρκεια εννέα μηνών.

3. Ωστόσο, αν σε εξαιρετικές περιπτώσεις φανεί ότι η περίοδος εφαρμογής δεν αρκεί για να επιτευχθούν οι στόχοι που καθορίζονται στο άρθρο 1, παράγραφος 1, λόγω του ιδιαίτερου χαρακτήρα της εν λόγω κρίσης ή της έντασής της, η Επιτροπή υποβάλλει έκθεση στην επιτροπή που συνίσταται βάσει του άρθρου 8, το αργότερο ένα μήνα πριν από τη λήξη της αρχικά προβλεπόμενης δράσης. Στη συνέχεια η Επιτροπή μπορεί να παρουσιάσει στην επιτροπή σχέδιο επέκτασης της παρέμβασης και σχετικών χρηματοδοτικών απαιτήσεων που αφορούν την ίδια κρίση. Αυτή η περαιτέρω παρέμβαση είναι σύμφωνη με τις απαιτήσεις του άρθρου 1.

4. Στις περιπτώσεις που οι παρεμβάσεις που προβλέπονται στον παρόντα κανονισμό απαιτούν κοινοτική συνεισφορά υπερβαίνουσα τα 5 εκατ. ευρώ, ή στην εξαιρετική περίπτωση, που περιγράφεται στην παράγραφο 3, η Επιτροπή εκδίδει την απόφασή της αφού συμβουλευτεί την επιτροπή που προβλέπεται στο άρθρο 8.

Άρθρο 8

1. Η Επιτροπή επικουρείται από μια επιτροπή κρίσης την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

2. Όταν γίνεται παραπομπή στην παρούσα παράγραφο, εφαρμόζεται η διαδικασία της συμβουλευτικής επιτροπής που προβλέπεται στο άρθρο 3 της απόφασης 1999/468/ΕΚ, σε συνδυασμό με το άρθρο 7, παράγραφος 3.

Άρθρο 9

1. Κατά την έγκριση των κανόνων διαδικασίας της, σύμφωνα με το άρθρο 7, παράγραφος 1 της απόφασης 1999/468/EΚ, η επιτροπή κρίσης λαμβάνει υπόψη της στόχους της διευκόλυνσης ταχείας αντίδρασης, ιδίως:

(α) την ανάγκη για ταχεία λήψη αποφάσεων και εφαρμογή λαμβανομένου υπόψη του εξαιρετικού και επείγοντος χαρακτήρα των καταστάσεων κρίσης που δικαιολογούν την προσφυγή στη διευκόλυνση ταχείας αντίδρασης,

(β) την αναγκαία ευελιξία για να ληφθεί υπόψη ο εξελικτικός χαρακτήρας της κρίσης.

2. Η επιτροπή κρίσης δύναται επίσης να συζητά κάθε άλλο θέμα που έχει σχέση με την εφαρμογή του παρόντος κανονισμού ιδίως τους τρόπους παρακολούθησης και μεταφοράς της δράσης, εφόσον είναι σκόπιμο, προς άλλα μέσα, μόλις λήξουν οι παρεμβάσεις βάσει του παρόντος κανονισμού.

Άρθρο 10

1. Με βάση την αμοιβαία και τακτική ανταλλαγή πληροφοριών, περιλαμβανομένης και της ανταλλαγής πληροφοριών επιτόπου, η Επιτροπή εξασφαλίζει τον αποτελεσματικό συντονισμό των ενεργειών διαχείρισης των κρίσεων με αυτές των κρατών μελών, για να αυξήσει τη συνοχή και την συμπληρωματικότητα όλων των παρεμβάσεων.

2. Για να εξασφαλιστεί η γενική συνοχή της κοινοτικής στρατηγικής ταχείας αντίδρασης στις κρίσεις με την εφαρμογή πολιτικών μέσων, η επιτροπή κρίσης που συνίσταται βάσει του άρθρου 8 δύναται επίσης να αποτελέσει ένα φόρουμ για την ανταλλαγή πληροφοριών μεταξύ των κρατών μελών και της Επιτροπής.

3. Η Επιτροπή προάγει το συντονισμό και τη συνεργασία με τους διεθνείς και περιφερειακούς οργανισμούς.

4. Τα αναγκαία μέτρα λαμβάνονται για να καταστήσουν εμφανή τη συνεισφορά της Κοινότητας.

Άρθρο 11

1. Η Επιτροπή αξιολογεί τακτικά τις παρεμβάσεις διαχείρισης των κρίσεων που διεξάγονται στο πλαίσιο του παρόντος κανονισμού για να καθορίσει αν έχουν επιτευχθεί οι στόχοι της παρέμβασης και να προβλέψει τις κατευθυντήριες γραμμές για τη βελτίωση της αποτελεσματικότητας των μελλοντικών παρεμβάσεων.

2. Η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έως τις 30 Απριλίου κάθε έτους έκθεση που παρουσιάζει συνοπτικά τις παρεμβάσεις ταχείας αντίδρασης της Κοινότητας και αξιολογεί την εφαρμογή των παρεμβάσεων που στηρίζονται από τον παρόντα κανονισμό αμέσως μετά την ολοκλήρωσή τους.

Άρθρο 12

Τρία έτη μετά την έναρξη ισχύος του παρόντος κανονισμού, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο γενική αξιολόγηση των παρεμβάσεων που χρηματοδότησε η Κοινότητα δυνάμει του παρόντος κανονισμού καθώς και τυχόν προτάσεις για την τροποποίησή του.

Άρθρο 13

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

Πολιτικός(οί) Τομέας(είς): ΕΞΩΤΕΡΙΚΕΣ ΣΧΕΣΕΙΣ

Δραστηριότητα(ες): ΟΡΙΖΟΝΤΙΕΣ ΠΛΕΥΡΕΣ

Τίτλος της ενέργειας: Διευκόλυνση Ταχείας Αντίδρασης

1. ΚΟΝΔΥΛΙΟ(Α) ΤΟΥ ΠΡΟΫΠΟΛΟΓΙΣΜΟΥ(ΩΝ) + ΤΙΤΛΟΣ(ΟΙ)

B7-21, Δράσεις ανθρωπιστικής βοήθειας και έκτακτης ανάγκης.

B7-211 Α, Δαπάνες διοικητικής στήριξης στις Διευκολύνσεις Ταχείας Αντίδρασης.

Β7-211, Διευκόλυνση Ταχείας Αντίδρασης.

2. ΓΕΝΙΚΑ ΑΡΙΘΜΗΤΙΚΑ ΣΤΟΙΧΕΙΑ

2.1 Συνολικό κονδύλι της ενέργειας: 40 εκατ. ευρώ ετησίως (30 εκατ. ευρώ κατά το πρώτο έτος εφαρμογής).

2.2 Περίοδος εφαρμογής: απροσδιόριστη.

2.3 Πολυετής γενική εκτίμηση: 30 εκατ. ευρώ για το πρώτο έτος και 40 εκατ. ευρώ για τα επόμενα έτη.

Χρονοδιάγραμμα των πιστώσεων ανάληψης υποχρεώσεων / πιστώσεων πληρωμών

ΕΚ σε εκατ. ευρώ (στο 3ο δεκαδικό)

>ΘΕΣΗ ΠIΝΑΚΑ>

3. ΧΑΡΑΚΤΗΡΙΣΤΙΚΑ ΤΟΥ ΠΡΟΫΠΟΛΟΓΙΣΜΟΥ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Άρθρο 308 (Συνθήκη ΕΚ)

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ ΤΗΣ ΕΝΕΡΓΕΙΑΣ

5.1 Ανάγκη κοινοτικής παρέμβασης και επιδιωκόμενοι στόχοι

Η ταχεία διάθεση χρηματοδότησης αποβλέπει στο να επιταχύνει την εφαρμογή των παρεμβάσεων της Κοινότητας που στηρίζουν τις δραστηριότητες της ΕΕ στους τομείς της Ευρωπαϊκής Πολιτικής Ασφάλειας και Άμυνας, να συμβάλει σε επιχειρήσεις που διεξάγουν οι διεθνείς οργανισμοί και να χρηματοδοτήσει, ενδεχομένως, δραστηριότητες των ΜΚΟ. Αυτή η διευκόλυνση στηρίζεται στα πεδία παρέμβασης που καθορίζουν κυρίως οι υφιστάμενοι κοινοτικοί κανονισμοί. Η ειδική προστιθέμενη αξία της έγκειται στην ταχύτητα των παρεμβάσεων σε καταστάσεις ισχυρής έντασης πριν, κατά τη διάρκεια και μετά από κρίσεις, στη μικρή χρονική διάρκειά τους, στην παγκόσμια κάλυψή τους, στη δυνατότητα ανάμειξης αυτών των μέσων παρέμβασης ανάλογα με τις ειδικές ανάγκες των περιστάσεων (π.χ. αποστολή μεσολαβητή, με παράλληλη παροχή τεχνογνωσίας στο επίπεδο πολιτικής αστυνομίας και μέτρα για την προστασία των πολιτών) επιτυγχάνοντας μ' αυτόν τον τρόπο μια γενική και συνεπή προσέγγιση με όλα τα μέτρα που συνδέονται με την ασφάλεια και την ορατότητα της ΕΕ, και αυξημένη αποτελεσματικότητα.

5.2 Προβλεπόμενες δράσεις και λεπτομέρειες των παρεμβάσεων του προϋπολογισμού

To ανώτατο ετήσιο ποσό που προβλέπεται γι´αυτή τη διευκόλυνση είναι 30 εκατ. ευρώ για το πρώτο έτος και 40 εκατ. ευρώ για το επόμενο έτος.

Οι δραστηριότητες που προβλέπονται βάσει του παρόντος κανονισμού έχουν παγκόσμια εμβέλεια. στους πληθυσμούς-στόχους περιλαμβάνονται συγχρόνως οι πολίτες της ΕΕ στο εξωτερικό, και τα συμφέροντά τους, και οι πολίτες τρίτων χωρών.

5.3 Τρόποι εφαρμογής

Άμεση διαχείριση από την Επιτροπή (Γενική Διεύθυνση Εξωτερικών Σχέσεων). Η Επιτροπή θα συνάψει νέες συμφωνίες- πλαίσιο με τους εταίρους που θα επιλεγούν για χρηματοδοτική στήριξη βάσει του παρόντος κανονισμού. Οι εν λόγω εταίροι μπορούν να είναι περιφερειακοί και διεθνείς οργανισμοί και οι υπηρεσίες τους, μη κυβερνητικές οργανώσεις, εθνικές αρχές και οι υπηρεσίες τους, και δημόσιοι και ιδιωτικοί παράγοντες με κατάλληλα ειδικευμένη τεχνογνωσία και πείρα. Σε περιπτώσεις που απαιτείται ειδική προσωπική τεχνογνωσία, ή όταν η φερεγγυότητα της ενέργειας και η εμπιστοσύνη των μερών συνδέονται με ένα ιδιαίτερο πρόσωπο, όπως στην περίπτωση των δραστηριοτήτων μεσολάβησης, διαιτησίας ή συμβουλών, η Επιτροπή μπορεί να υπογράψει συμβάσεις με μεμονωμένους παράγοντες/οργανώσεις ακόμη και αν προηγουμένως δεν έχει συναφθεί καμία συμφωνία-πλαίσιο.

Οι δαπάνες θα είναι του τύπου της επιδότησης κατά 100% ή επιδότησης για συγχρηματοδότηση με άλλες πηγές. Οι συμβάσεις θα πρέπει να συνάπτονται για μια ανωτάτη περίοδο εννέα μηνών μετά τη λήψη της απόφασης.

Προβλέπεται να χρηματοδοτηθούν από τη γραμμή του προϋπολογισμού Β7-671Α οι δαπάνες που προκύπτουν από αναγκαίες συνοδευτικές υπηρεσίες όπως: προπαρασκευαστικές μελέτες, στήριξη της πληροφόρησης, επικοινωνίας και διαχείρισης, ιδίως η αξιολόγηση των προσφορών και η προετοιμασία εγγράφων σχετικών με το έργο, η παρακολούθηση και ο λογιστικός έλεγχος.

6. ΣΥΝΟΛΙΚΗ ΔΗΜΟΣΙΟΝΟΜΙΚΗ ΕΠΙΠΤΩΣΗ

6.1 Ειδικοί στόχοι - Μέρος B - (για όλη την περίοδο προγραμματισμού)

ΕΚ σε εκατ. ευρώ (στο 3ο δεκαδικό)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

6.2. Υπολογισμός του κόστους ανά προβλεπόμενο μέτρο στο μέρος Β (για όλη την περίοδο προγραμματισμού)

Το ανώτατο όριο που καθορίζεται για κάθε παρέμβαση (12 εκατ. ευρώ) υπολογίστηκε με βάση την κτηθείσα πείρα των υπηρεσιών που εμπλέκονται στις ενέργειες συνδρομής ή και διάσωσης. Αυτόματη αποδέσμευση των μη χρησιμοποιηθέντων κεφαλαίων γίνεται εντός ενός μηνός από τη λήξη της περιόδου παρέμβασης.

ΕΚ σε εκατ. ευρώ (στο 3ο δεκαδικό)

>ΘΕΣΗ ΠIΝΑΚΑ>

Εφόσον χρειάζεται, να εξηγηθεί ο τρόπος υπολογισμού.

7. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

7.1. Σύστημα παρακολούθησης

1. Οι συμφωνίες ή συμβάσεις χρηματοδότησης που συνάπτονται σύμφωνα με τον παρόντα κανονισμό προβλέπουν την πραγματοποίηση επιτόπου ελέγχων από την Επιτροπή, την Ευρωπαϊκή Υπηρεσία για την Καταπολέμηση της Απάτης και το Ελεγκτικό Συνέδριο σύμφωνα με τις συνήθεις διαδικασίες που καθορίζονται από την Επιτροπή βάσει των ισχυόντων κανόνων, και ιδιαίτερα εκείνων του χρηματοδοτικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.

2. Επιπλέον, η Επιτροπή μπορεί να διεξάγει επιτόπου ελέγχους και επιθεωρήσεις σύμφωνα με τον κανονισμό (ΕΚ) αριθ. 2185/96. Τα μέτρα που λαμβάνει η Επιτροπή προβλέπουν κατάλληλη προστασία των οικονομικών συμφερόντων της Κοινότητας σύμφωνα με τον κανονισμό (ΕΚ) αριθ. 2988/95.

7.2. Λεπτομέρειες και περιοδικότητα της προβλεπόμενης αξιολόγησης

Τρία έτη μετά την έναρξη ισχύος του παρόντος κανονισμού, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο γενική αξιολόγηση των παρεμβάσεων που χρηματοδοτεί η Κοινότητα βάσει του παρόντος κανονισμού, μαζί με υποδείξεις για το μέλλον του κανονισμού και, εφόσον είναι αναγκαίο, προτάσεις για την τροποποίησή του.

Η Επιτροπή υποβάλλει εξάλλου, έως τις 30 Απριλίου, κάθε έτους στο Ευρωπαϊκό Κοινοβούλιο και στο Συμβούλιο έκθεση που συνοψίζει τις ενέργειες ταχείας αντίδρασης της Κοινότητας κατά το προηγούμενο έτος και αξιολογεί την εφαρμογή των δράσεων που στηρίζονται από τον παρόντα κανονισμό αμέσως μετά τη λήξη τους.

7.3 Διατάξεις που λαμβάνονται μετά από την εκ των προτέρων αξιολόγηση

Ένα σύστημα έγκαιρης προειδοποίησης και αντίδρασης σε κάθε εμφανιζόμενη αστάθεια τίθεται σε εφαρμογή στους κόλπους της Επιτροπής για να καταστήσει δυνατή τη δημιουργία μιας δομής προγραμματισμού των άμεσων αναγκών. Οι υπάρχοντες πόροι όσον αφορά την πληροφόρηση θα συγκεντρωθούν από κοινού και η ικανότητα ανάλυσης θα χρησιμοποιηθεί για να αξιολογήσει τις περιπτώσεις του παρελθόντος και να αντλήσει μαθήματα από αυτές. Θα εφαρμόζεται προγραμματισμός έκτακτης ανάγκης για να αποφευχθεί η λήψη αιφνίδιων αποφάσεων. Το νέο ανθρώπινο δυναμικό που ζητείται θα παίξει βασικό ρόλο στο επίπεδο της σύνδεσης των ατόμων και των γνώσεων εντός των υπηρεσιών της Επιτροπής, πράγμα που θα θέσει τις βάσεις του μηχανισμού συντονισμού. Τούτο ωστόσο δεν εννοείται ως εκ των προτέρων απάντηση στις ανάγκες της εκ των προτέρων αξιολόγησης. μπορεί μόνον να μετριάσει το βαθμό αβεβαιότητας των σχετικών δράσεων.

7.4 Διατάξεις που λαμβάνονται ύστερα από την εκ των υστέρων αξιολόγηση

Η Επιτροπή υποβάλλει έκθεση στη συμβουλευτική επιτροπή, στο Ευρωπαϊκό Κοινοβούλιο και στο Συμβούλιο της Ευρωπαϊκής Ένωσης σχετικά με κάθε ενέργεια που τίθεται σε εφαρμογή και δέχεται την αξιολόγησή τους. Οι τακτικές συνεδριάσεις της εν λόγω επιτροπής γίνονται όχι μόνο για να αξιολογήσουν τα αποτελέσματα των παρεμβάσεων σε σχέση με το κόστος τους, αλλά επίσης για να επεξεργαστούν, με βάση την κτηθείσα πείρα, δείκτες παρακολούθησης που θα εφαρμοστούν σε μελλοντικές παρεμβάσεις.

8. ΜΕΤΡΑ ΠΡΟΛΗΨΗΣ ΤΗΣ ΑΠΑΤΗΣ

1. Όλες οι συμφωνίες ή συμβάσεις χρηματοδότησης που συνάπτονται βάσει του παρόντος κανονισμού προβλέπουν την πραγματοποίηση επιτόπου ελέγχων από την Επιτροπή την Ευρωπαϊκή Υπηρεσία καταπολέμησης της απάτης και το Ελεγκτικό Συνέδριο σύμφωνα με τις συνήθεις διαδικασίες που καθορίζονται από την Επιτροπή βάσει των ισχυόντων κανόνων, και ιδίως εκείνων του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.

2. Επιπλέον, η Επιτροπή μπορεί να διεξάγει επιτόπου ελέγχους και επιθεωρήσεις σύμφωνα με τον κανονισμό (ΕΚ) αριθ. 2185/96. Τα μέτρα που λαμβάνει η Επιτροπή προβλέπουν κατάλληλη προστασία των οικονομικών συμφερόντων της Κοινότητας σύμφωνα με τον κανονισμό (ΕΚ) αριθ. 2988/95.

9. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ (ΜΕΡΟΣ Α)

9.1. Επιπτώσεις στο ανθρώπινο δυναμικό

>ΘΕΣΗ ΠIΝΑΚΑ>

9.2. Γενική χρηματοδοτική επίπτωση του ανθρώπινου δυναμικού

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες.

9.3. Άλλες δαπάνες λειτουργίας που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες της δράσης για 12 μήνες.

Το απαιτούμενο ανθρώπινο και διοικητικό δυναμικό θα χρηματοδοτηθεί στο πλαίσιο των υπαρχουσών χορηγήσεων της Γενικής Διεύθυνσης Εξωτερικών Σχέσεων.

(1) Να προσδιοριστεί ο τύπος της επιτροπής καθώς και η ομάδα στην οποία ανήκει.

I. Ετήσιο σύνολο (9.2 + 9.3) ...... ....... ευρώ

II. Διάρκεια της δράσης : Απροσδιόριστη

III. Συνολικό κόστος της δράσης (I x II) : ...... ....... ευρώ

10. ΘΕΩΡΗΣΗ ΤΗΣ ΧΡΗΜΑΤΟΔΟΤΙΚΗΣ ΜΟΝΑΔΑΣ ΤΗΣ ΓΔ ΥΠΕΥΘΥΝΗΣ ΥΠΗΡΕΣΙΑΣ